***Koko se ženi***

Koko se prisjećao mladosti. Sjetio se cijele one zbrke s Anom, Ana je bila izmišljena djevojka crne kose u koju se zaljubio jednog poslijepodneva u trgovini. Kupovala je *Griotte*. Koko se zaljubio i u *Griotte*. Neprestano ih je jeo pa je na kraju cijele te priče o Ani shvatio da Ana nikad nije ni postojala. Sjetio se i toga da se Emica, u koju je bio zaljubljen prije nego se zaljubio u izmišljenu Anu, ofarbala u crno. Bio je zbunjen, pomalo zbog toga što je cijela ta priča bila čudna, a pomalo i zbog *Griotta*. Prisjećao se tog perioda i smijao se sam sebi zato što je, zapravo, Anu smislio u svojoj glavi samo jer ga Emica nije htjela, a onda se ipak predomislila.

Prošlo je puno vremena od tada, no njih dvoje ostali su skupa. Bili su tu i Zlatko i Žohar, njegova sestra Marica i Mirjana. No, nitko više nije mario za nogomet. Marica je već bila udana i imala je kćer. Sada su svi bili na okupu jer se Koko ženio. Ženio je Emicu, onu istu Emicu koja ga je najprije odbila pa se ofarbala u plavo da ga ponovno dobije. Ne bi Koko bio Koko da nešto na toj svadbi nije krenulo po zlu. Nakon što su se svi okupili, djevojke s djevojkama, mladići s mladićima, i popili koju čašicu više, probudili su se poprilično mamurni. ”Ženiš se i mamuran si, ne može gore od toga!” rekao je Žohar zbunjenom i umornom Koku koji se držao za glavu. Nakon nekoliko minuta Koko stane ispitivati sve muške uzvanike, koji su još uvelike zijevali, jesu li vidjeli svadbeno prstenje. Prvo je napao Žohara jer je mislio da se poigrava s njim, a onda je zaključio da su kod Zlatka jer Zlatko je ipak kum. No, prstenja nije bilo. Uslijedila je potraga kakvu niste vidjeli! Momci su se raštrkali na sve strane. Gledali su pod krevetima, u jastučnicama, gurali su ruke u smeće, zabadali nosove u hladnjak i pregledavali cipele. Koko je na kraju odlučio otići k Mikiju jer su se on i njegova sestra posvađali prije tri dana. Marica mu je zabranila dolazak na vjenčanje pa je Koko zaključio da ga Miki želi uništiti. Otišao je k njemu, naslonio se na zvono i nije otišao dok ga nije probudio. Nasrnuo je na njega s vrata i srušio ga na pod. Ovaj se nekako uspio izvući i pobjegao u drugi dio sobe vičući da nije ništa napravio.

Koko je shvatio da pretjeruje i da mu nema druge nego nazvati Emicu. Već je pomislio da od vjenčanja neće biti ništa. Emica će ga ubiti i sve otkazati jer on uvijek mora zakomplicirati stvar. Uzeo je telefon u ruke, nazvao je i drhtavim joj glasom ispričao sve što je znao. Znao je da ih je sinoć imao u džepu jakne, htio ih je dati Zlatku jer je on bio manje pijan… I više se ničega ne sjeća. Emica mu je rekla da je nakon toga nazvao nju i dao joj prstenje kako ne bi došlo do toga da ih izgubi. Prstenje je bilo na sigurnom, Emica nije bila ljuta, a vjenčanje je počelo tri sata kasnije. Emica nikad nije izgledala ljepše, gosti su bili nasmijani i rasplesani, a Marica je pozvala i Mikija. Svi su se zabavljali do dugo u noć.

Nikola Krznarić, učenik 1.a razreda